Avui, 1 d'octubre, se celebra el Dia Internacional de la Gent Gran i la Sub-direcció General de Drogodependències vol posar l'èmfasi en la necessitat de detectar i donar visibilitat als consums d'alcohol i drogues en la població d'edat avançada, en l'impacte d'aquest consum en l'envelliment prematur i en la necessitat d'impulsar un abordatge integral i adaptat a la realitat d'aquesta població.
L'Assemblea General de Nacions Unides va proclamar el 14 de desembre de 1990, mitjançant la resolució 45/106, el dia 1 d'octubre com el Dia Internacional de la Gent Gran.
La comunitat internacional insta d'aquesta manera a reflexionar sobre els reptes socials i polítics que suposa el creixent envelliment demogràfic i proposa vetllar per una vellesa digna i segura.
Governs, associacions, institucions i totes les persones estan convidades a adherir-se a aquesta commemoració i a involucrar-se al desenvolupament d'una societat apta per a totes les edats.
Des de la Sub-direcció General de Drogodependències es vol posar el focus en les persones que consumeixen alcohol i altres drogues d'edats avançades i en la necessitat d'implementar estratègies integrals d'identificació i d'intervenció adequades a les seves condicions de salut física, mental i a la seva situació social.
En aquest sentit és clau proveir d'eines i recursos de cribratge precisos i adaptats a aquesta població i que aquests facilitin la detecció dels consums, prevenint errors en l'atribució de la simptomatologia al procés d'envelliment.
El consum d'alcohol i drogues pot facilitar de forma prematura el deteriorament de les condicions de salut física, mental i social.
També cal tenir en compte que els canvis biològics associats al procés d'envelliment tenen incidència en els efectes que produeixen les substàncies.
Aquesta situació d'envelliment prematur es fa especialment palesa en les persones consumidores d'alcohol i opioides de llarga evolució.
En el cas del consum d'alcohol, els canvis físics associats a l'envelliment comporten un increment de la sensibilitat a aquesta substància i una disminució de la seva tolerància, per tant, una quantitat més petita d'alcohol pot tenir un major efecte.
A més les malalties associades a l'edat sovint comporten haver de prendre medicació, i la interacció amb l'alcohol pot reduir la seva efectivitat o augmentar-ne els efectes tòxics.
També s'incrementa el risc de patir lesions per caigudes o accidents i la disminució de la memòria a curt termini.
En el cas dels opioides, la llarga evolució d'ús problemàtic de drogues pot produir una acceleració del procés d'envelliment biològic i funcional (malalties cròniques, arterioesclerosi, etc..).
En aquest sentit, l' Observatori Europeu de les Drogues i les Toxicomanies (EMCDDA), en un monogràfic publicat el 2010 sobre l'envelliment de les persones que usen drogues ( Treatment and Care for Older Drug Users) estableix, a partir de la revisió d'estudis realitzats (Beyon et al.
2010), que una persona usuària de drogues és "gran" a partir dels 40 anys.
Així mateix, el consum d'alcohol i altres drogues durant la vellesa comporta una vulnerabilitat orgànica, però també una vulnerabilitat social, associada a la pèrdua d'enllaços afectius i suports socials.
En aquests sentit, és clau desenvolupar serveis i programes específics per a persones consumidores de drogues d'edat avançada.
A Catalunya, segons les dades del Sistema d'Informació de Drogodependències (2019), del total d'inici de tractaments (14.523), la població major de 40 anys representa el 51,5% (7.521).
Per droga principal, el 54,7 % dels homes i el 44,7% de les dones que inicien tractament per heroïna tenen més de 40 anys, i en els inicis per alcohol el percentatge s'incrementa al 68,3 % en els homes i 71,4 % en les dones.
L'edat mitjana dels inicis de tractament per alcohol i per heroïna arriba o supera els 40 anys tant en els homes com en les dones.
L'anàlisi sociodemogràfic de les persones consumidores d'alcohol i heroïna mostren com a factors indicadors de vulnerabilitat social el consum de llarga evolució, nivell d'instrucció baix i, en el cas dels inicis per heroïna, una situació d'habitatge i laboral precària.
Serveis i programes específics per a aquest col·lectiu
La Sub-direcció General de Drogodependències ha participat en dos projectes europeus focalitzats en aquest tema: El projecte BeTrAD -Better Treatment for Aging Drug Users-, que pretén dotar els professionals que treballen amb usuaris de drogues d'edat avançada de les habilitats i els recursos necessaris per oferir a aquest col·lectiu una atenció sociosanitària especialitzada; i el VINTAGE, centrat en la revisió de l'evidència i en identificar bones pràctiques per a la identificació precoç i prevenció del consum d'alcohol en la gent gran.
A partir de les recomanacions resultants dels dos projectes, la Sub-direcció ha incorporat actuacions específiques per a aquesta població en l'actual Pla de Drogues i Addiccions Comportamentals 2019-2023, que inclou millorar l'abordatge i l'atenció de les persones amb envelliment prematur i gent gran amb problemes relacionats amb l'alcohol i les drogues mitjançant l'elaboració d'un model d'atenció integrada per a aquest col·lectiu que es pugui implantar territorialment.
També pretén desenvolupar protocols específics i formar els professionals que donen atenció a les persones grans que consumeixen alcohol i altres drogues.
En aquest sentit, la Sub-direcció General vol dur a terme, en el context del Nou Pla DAC 2019-2023, un estudi d'avaluació del grau de deteriorament cognitiu de persones ateses a la Xarxa d'Atenció a les Drogodependències d'edats avançades que consumeixen alcohol i drogues.
El resultat d'aquest estudi ha de permetre conèixer millor els perfils de les persones que consumeixen drogues d'edats avançades i desenvolupar intervencions per a una atenció integrada i adaptada a les seves necessitats.
BeTrAD: Atenció a les persones usuàries de drogues que envelleixen
L'envelliment de les persones consumidores de drogues, a debat
Sistema d'Informació sobre Drogodependències de Catalunya.